**Ngohe Aromatawai: Te hekenga nui ki te tāone**

**Paerewa Paetae Tikanga ā-Iwi 91758:** Te whakaatu mōhiotanga ki ngā take e hūnuku ai tētahi rōpū me ngā pāpātanga ki te iwi

**Aronga:** Tikanga ā-Iwi 2.1B v1

**Whiwhinga:** 4

**Te Horopaki**

He tini ngā uri Māori i hūnuku i ngā papakāinga o te tuawhenua ki te whai oranga i ngā tāone i te takiwā o ngā tau 1950 ki te 1980.

Ko tāu nā mahi he whakarite i tētahi kauhau tukuata hei rangahau i ngā take i pērā ai te hūnuku a te tokomaha o ngā Māori ki ngā tāone.

Ka aromatawaingia tāu arotake i ngā pāpātanga o te hūnukutanga ki taua hunga i wehe, tae atu rā ki ngā pāpātanga ki ngā iwi me ngā hapori i mahue ki ngā papakāinga.

**Hei Mahi**

Rangahaua ngā take i hūnuku ai te tini o ngā uri Māori i ngā papakāinga ā-hapū, ā-iwi ki ngā tāone i ngā tau 1950 ki te 1980, pēnei i te haere ki ngā pakanga o te ao, te kimi oranga, te rapu mātauranga, te whai ōhanga.

Wherawherahia ngā kōrero i ngā pukapuka, i te ipurangi, i ngā pūrongo, i ngā pakipūmeka, i ngā tatauranga, i te uiui tāngata hoki. Kohikohia ngā mōhiohio hei taunakitanga pērā i ngā whakaahua, i ngā tatauranga, i ngā kōrero me ngā āwhata hei tāpiri atu ki tō whakaaturanga tukuata.

Whakamāramatia ngā take i hūnuku ai te tini o ngā uri Māori ki ngā tāone me ngā pāpātanga ki te whānau, ki te hapori, ki te iwi hoki.

Arotakengia tāu i kite ai i ngā hua mōhiohio mā te whakapuaki i ōu ake whakaaro ki ngā take i hūnuku ai ngā Māori ki ngā tāone me ngā pāpātanga o tērā ki te iwi. Ko ētahi pātai hei whakaaroaro māu:

* He aha te pānga ki te ahurea Māori, ngā tikanga Māori me te reo Māori o ngā whānau i te hūnukutanga ki ngā tāone, tae atu rā ki ngā hapū me ngā iwi ka mahue ki te tuawhenua?
* He aha ngā tirohanga a te hunga whakaae me te hunga whakahē atu ki te tini o te hunga i hūnuku? He aha ngā tirohanga a te hunga Māori tae atu ki a tauiwi?
* He aha ngā hua, ngā taumahatanga rānei i pā ki te hunga hūnuku ki te tāone me te hunga noho ki te tuawhenua?

Whakaritea tō kauhau tukuata kia pai ai tō tū.

**Ngā Rauemi**

Ngā tāone nui – Māori and the city – Māori migrate to the cities

Aroha Harris, http://www.teara.govt.nz/en/nga-taone-nui-maori-and-the-city/page-4

The Second World War and Māori urbanisation

Ministry for Culture and Heritage, https://nzhistory.govt.nz/classroom/nz-race-relations/effects-of-second-world-war

*Panguru and the City: Kainga Tahi, Kainga Rua*

Melissa Matutina Williams

Urban Māori – Hopes and reality

Paul Meredith, https://teara.govt.nz/en/urban-maori/page-2

**Taunakitanga: Tikanga ā-Iwi 91758 Te hekenga nui ki te tāone**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka tautohu i:* ngā take e hūnuku ai tētahi rōpū
* ngā pāpātanga ki taua rōpū, ki te iwi/hapū hoki.

*Hei tauira:**Kua whakarite i tētahi kauhau tukuata e tautohu ana i ngā take matua i hūnuku ai tētahi rōpū me ngā pāpātanga ki taua rōpū, ki te iwi/hapū rānei.*  | Ka whakamārama i:* ngā take e hūnuku ai tētahi rōpū
* ngā pāpātanga ki taua rōpū, ki te iwi/hapū hoki

*Hei tauira:**Kua whakarite i tētahi kauhau tukuata e whakamārama ana i ngā take matua i hūnuku ai tētahi rōpū me ngā pāpātanga ki taua rōpū, ki te iwi/hapū rānei.*  | Ka arotake i ngā pāpātanga ki te rōpū, ki te iwi/hapū hoki.*Hei tauira:* *Kua whakarite i tētahi kauhau tukuata e arotake ana i ngā pāpātanga ki taua rōpū, ki te iwi/hapū rānei.*  |